EHTY:N NEUVOA-ANTAVAN KOMITEAN PÄÄTÖSLAUSELMA EHTY:N PERUSTAMISSOPIMUKSEN 56 ARTIKLAN MUKAISTEN SOPEUTTAMISTOIMENPITEIDEN VOIMASSAOLON JATKAMISESTA VUODEN 2002 JÄLKEEN JA RAKENNERAHASTOJEN TARKISTAMISESTA (AGENDA 2000) (98/C 155/06) (ETA:n kannalta merkityksellinen teksti)

(hyväksytty yksimielisesti 339:nnessä kokouksessa 2. huhtikuuta 1998)

Tutustuttuaan eräisiin asiaankuuluviin asiakirjoihin, kuten komission asiakirjaan EHTY:n varantojen käyttämiseen liittyvän Amsterdamissa kokoontuneen Eurooppa-neuvoston tekemän päätöksen täytäntöönpanosta (1), Euroopan parlamentin ehdotuksiin, jotka liittyvät erityisesti EHTY:n perustamissopimuksen perusteella saatujen uudelleenjärjestelyihin liittyvien kokemusten soveltamiseen KIE-maihin (2) sekä Luxemburgissa pidetyn työllisyyttä käsitelleen ylimääräisen huippukokouksen päätelmiin (3), EUROOPAN HIILI- JA TERÄSYHTEISÖN NEUVOA-ANTAVA KOMITEA palauttaa mieleen aikaisemmat EHTY:n perustamissopimuksen päättymiseen liittyvät kannanottonsa ja erityisesti

- 28. kesäkuuta 1995 hyväksytyn muistionsa EHTY:n perustamissopimuksen päättymiseen vuonna 2002 liittyvistä näkökohdista (4), ja

- 10. lokakuuta 1996 hyväksytyn muistionsa EHTY:n perustamissopimuksen päättymiseen vuonna 2002 liittyvistä sosiaalisista näkökohdista (5).

A. Eurooppalaisen hiili- ja terästeollisuuden työntekijöitä koskevat sopeuttamistoimenpiteet on aikaisemmin voitu toteuttaa sosiaalisesti hyväksyttävällä tavalla myöntämällä EHTY:n perustamissopimuksen 56 artiklan mukaisia sopeuttamisavustuksia, joita on täydennetty EHTY:n perustamissopimuksen 51 ja 54 artiklan ja 56 artiklan 2 kohdan a alakohdan mukaisin sosiaalisin liitännäistoimenpitein myöntämällä korkotukilainoja investointiohjelmien toteuttamiseen sekä uusien työpaikkojen luomiseen vapautuneen työvoiman uudelleen työllistämiseksi, siten että jopa korkean työttömyyden aikana tuotannollisiin syihin liittyviä irtisanomisia on terästeollisuudessa voitu välttää mahdollisimman pitkälle. EHTY:n perustamissopimuksen päättyminen 23 päivänä heinäkuuta 2002 poistaa kuitenkin oikeusperustan kaikilta tähän saakka perustamissopimuksen nojalla myönnetyiltä avustuksilta, mukaan lukien 56 artiklan 2 kohdan b alakohdan mukaiset sopeuttamisavustukset. Edes EHTY:n varojen jäännöstä ei enää voida käyttää avustuksiin. Se on käytettävä tutkimukseen (teknisen ja sosiaalisen tutkimuksen edistämiseen tarkoitetun rahoitusmekanismin, esim. säätiön, perustamiseen), kuten todetaan komission (6) asiakirjassa EHTY:n varantojen käyttämiseen liittyvän Amsterdamissa kokoontuneen Eurooppa-neuvoston tekemän päätöksen täytäntöönpanosta.

B. Yhteisön hiili- ja terästeollisuudessa todennäköisesti tapahtuvan työpaikkojen vähenemisen sosiaalisia seurauksia on kuitenkin lievennettävä ja sitä varten on varattava tarvittava julkinen rahoitus. Vuonna 1996 eurooppalaisesta terästeollisuudesta katosi noin 16 000 työpaikkaa. Seuraavien vuosien aikana on toteutettava uusia sopeuttamistoimenpiteitä, koska alalla tapahtuvien uusien keskittämisten huomattavia yhteisvaikutuksia tullaan hyödyntämään ja koska kustannusten alentamisen pitäisi tehdä mahdolliseksi yritysten kilpailukyvyn vahvistumisen. Uusien tekniikoiden käyttöönotto (esim. kapean nauhan valu) terästeollisuudessa yksistään vähentää jyrkästi työvoiman tarvetta. Kaudella 1998-2003 arvioidaan katoavan vielä yli 30 000 työpaikkaa.

Myös hiilialalla työntekijöiden määrän odotetaan huomattavasti vähenevän; pelkästään vuonna 1997 arvioidaan noin 6 500 työpaikan katoavan. Vuoden 1998 jälkeen hiilen tuotannon väheneminen ja kaivosten sulkeminen aiheuttavat noin 40 000 työpaikan katoamisen pääasiassa Saksassa ja usean kymmenen tuhannen työpaikan katoamisen Ranskassa ja Espanjassa.

C. Yritykset eivät selviä työpaikkojen määrän vähentämiseen liittyvistä taloudellisista rasitteista ilman vakavia seurauksia kansainväliselle kilpailukyvylleen. Varhaiseläke on aikaisempina vuosina ollut suosittu yhtenä osana EHTY:n yhteisrahoittamia ja sopeuttamisavustuksina pidettyjä standarditoimenpiteitä. Erittäin kalliina tätä toimenpidettä ei voida rahoittaa ilman julkisten viranomaisten tukea, ja ainoastaan siinä määrin kuin julkiset tuet ovat yhteensopivia yhteisön lainsäädännön kanssa.

D. Hiili- ja terästeollisuuden rakennemuutosten jatkuminen tekee tarpeelliseksi jatkaa myös tulevaisuudessa kaikkia pyrkimyksiä uudelleenjärjestelyihin alueilla, joita muutokset koskevat, ja ottaa asia huomioon EU:n rakennerahastoista annettavien tukien yhteydessä. Rakennerahastojen uudistaminen vuonna 1999 ei saa aiheuttaa rakennetukien epäämistä monilta hiili- ja terästeollisuusalueilta EHTY:n perustamissopimuksen päättyessä. Myös tulevaisuudessa on Euroopan rakennerahastoista autettava asianomaisia alueita ratkaisemaan rakenteelliset ongelmansa (uudistamisen ja uudelleenteollistamisen maantieteellinen tavoite).

E. Budjettivaliokunnalle antamassaan lausunnossa Euroopan parlamentin aluepoliittinen valiokunta on jälleen korostanut EHTY:n välineiden merkitystä hiili- ja terästeollisuusalueille sekä kyseisille toimialoille ja niiden työntekijöille. Valiokunta pyytää varmistamaan nykyisten toimenpiteiden jatkuvuuden tarkoituksenmukaisella tavalla perustamissopimuksen päättymisen jälkeen, erityisesti ylimääräisen henkilöstön vähentämisen, koulutuksen ja sopeuttamisen, uudistamisen, terveydenhuollon ja sosioekonomisten toimenpiteiden osalta. Rakennerahastoilla on tässä suhteessa suuri merkitys ja kohdistettuja rahoitustoimenpiteitä on sen vuoksi vaiheittain mukautettava ja laajennettava.

Alueiden, jotka vuoden 1999 jälkeen eivät kuulu Euroopan rakennerahastojen tukien piiriin, on ehdottomasti saatava siirtymävaiheen tukea riittävän pitkään, jotta uudelleenjärjestelyissä tapahtunut edistyminen vakiintuisi. Komitea esittää sen johdosta, että yhteisön aloitteiden Rechar II:n ja Resider II:n, jotka kattavat ylimääräisen työvoiman työllistämisyksiköiden tärkeimmät rahoitustarpeet, takuita jatkettaisiin ja että rahastoja lisättäisiin merkittävästi vuoteen 1999 saakka.

F. Lisäksi on jonkin ajan kuluttua osallistuttava Euroopan unioniin liittyvien Keski- ja Itä-Euroopan maiden sopeutumisongelmien ratkaisemiseen. Neuvoa-antava komitea pitää Euroopan unionin laajentumista poliittisesti myönteisenä seikkana sekä jäsenyyttä hakevien maiden että koko Euroopan kannalta. Euroopan unionin jäsenyyttä on kuitenkin valmisteltava huolellisesti toimenpitein, joiden tarkoituksena on lisätä sektorin taloudellista kilpailukykyä, mikä tapahtuu tehokkailla uudelleenjärjestelyillä, kilpailulainsäädäntöä noudattamalla, organisoimalla alueelliset työmarkkinaosapuolet uudella tavalla, tervehdyttämällä tukirakenteita ja lisäämällä ympäristönsuojelua. Neuvoa-antava komitea on valmis antamaan apuaan Keski- ja Itä-Euroopan kaivos- ja terästeollisuusalueille näiden vaikeiden tehtävien toteuttamisessa.

G. Erityisesti poliittiselta kannalta (kuntien, alueiden ja työmarkkinaosapuolten osallistumisen suhteen) tehokkaiksi todettujen yhteisön aloitteiden Recharin ja Residerin arvioimiseksi on välttämätöntä jatkaa ja kehittää tämän tyyppisiä yhteisön aloitteita. CASTer ja RETI-konferensseissa (Euroopan perinteisten teollisuusalueiden liitto) tehtyjen päätelmien mukaan vuoden 1999 jälkeen toteutettavan yhteisön aloitteen tarkoituksena tulee olemaan teollisen muutoksen edistäminen hiili- ja terästeollisuusalueilla. Yhteisön aloitteen olisi liityttävä tällä sektorilla tapahtuvan muutoksen vaikutuksiin, jotka kohdistuvat alueisiin, taloudellisiin toimijoihin ja työntekijöihin.

H. Kaikki nämä näkökohdat olisi otettava huomioon keskusteltaessa Euroopan rakennerahastojen uudistuksesta, joka on joka tapauksessa tarpeen muista syistä. Luxemburgissa 20.-21. marraskuuta 1997 pidetyn työllisyyttä käsitelleen Eurooppa-neuvoston ylimääräisen huippukokouksen puheenjohtajamaan päätelmissä tätä kysymystä käsitellään erityisesti kohdissa 27 ja 28.

I. Ammatillinen koulutus on keskeinen väline, jolla työvoima sopeutetaan uusien teknologioiden käyttöön ja käynnissä oleviin rakenteellisiin muutoksiin. Sen vuoksi neuvoa-antava komitea pyytää komissiota varaamaan riittävän rahoituksen ammatillista koulutusta varten ja arvioimaan tässä yhteydessä mahdollisuutta siirtää asianomainen EHTY:n toimenpide Euroopan sosiaalirahastolle.

EUROOPAN HIILI- JA TERÄSYHTEISÖN NEUVOA-ANTAVA KOMITEA

1. KATSOO, että EHTY:n perustamissopimuksen päättyessä Euroopan sosiaalirahastoa ja yhteisön Rechar- ja Resider-aloitteiden hyviksi osoittautuneita toimia olisi käytettävä enemmän hyödyksi yhteisön hiili- ja terästeollisuuden työntekijöiden vähentämistoimenpiteiden yhteisrahoittamisessa. Neuvoa-antava komitea esittää tätä varten seuraavat periaatteet:

- rahastojen sekä nykyisten ja tulevien aloitteiden riittävä rahoitus taataan tarkoituksenmukaiseen summaan asti ja vähintään siksi kunnes tehokkaat korvaavat ratkaisut saadaan käyttöön;

- tässä yhteydessä on syytä luoda erityinen yhteisön aloite, joka toimisi rakennepolitiikkaa täydentävänä erityisvälineenä ja jolla edistettäisiin muun muassa kaivos- ja terästeollisuusalueiden muutosprosessia (esim. uusi Restruct-niminen yhteisön aloite);

- käynnissä olevan arvioinnin yhteydessä voitaisiin - nykyiset 13 yhteisön aloitetta yhdistämällä - vähentää hallinnollisia kuluja ja lisätä todellista tukea sekä järjestää hallinnolliset rakenteet tehokkaammiksi ja avoimemmiksi.

2. KATSOO, että hiili- ja terästeollisuuden työntekijöiden sopeuttamisongelmat kuuluvat lähinnä Euroopan sosiaalirahaston tavoite 4:n piiriin ("helpotetaan työntekijöiden sopeutumista teollisiin ja tuotantojärjestelmien kehitykseen")

Tavoitteen 4 suunniteltu yhdistäminen tavoitteeseen 3 ei saa johtaa rakenteelliseen muutokseen valmistavan ennalta valmentautumisen periaatteen unohtumiseen. Jos siis tavoitetta 4 ei jatketa rakennerahastojen erityistavoitteena, on erityisesti hiili- ja teräsaloilla taattava riittävä rahoitus henkilöstöä ja työmarkkinoita koskevien ennalta ehkäisevien toimenpiteiden toteuttamiseksi.

Valintakelpoisten alueiden rajalla sijaitsevilla alueilla mahdollisesti esiintyville apua vaativille tapauksille on löydettävä asianmukaiset ratkaisut.

3. KATSOO, että Euroopan sosiaalirahastojen tavoite 2:n ("teollisuuden taantumisesta vakavasti kärsivien alueiden uudistaminen") rahoitus koskee myös hiili- ja terästeollisuutta, koska puiteasetuksen (ETY) N:o 2081/93 9 artiklan 2 kohdan mukainen työpaikkojen väheneminen on ilmeistä hiili- ja terässektorilla;

4. SUOSITTAA, että puiteasetuksen 3 artiklan 2 kohtaa täydennetään seuraavaksi rahoituskaudeksi kohdalla "e) edistää vapautuneen työvoiman sopeuttamista";

5. KATSOO, että Euroopan sosiaalirahaston rahoitus voisi tapahtua erityisen kiinteän maksun muodossa, jolla korvattaisiin kaikki tähän saakka tilanteen mukaisesti maksetut yksittäiset tuet (esim. siirtymätuki, odotuskorvaus) ja joka porrastettaisiin työmarkkinoille vapautuneen työntekijän iän ja kokemuksen mukaan;

6. KEHOTTAA sen vuoksi 31. joulukuuta 1999 tapahtuvan rakennerahastojen uudistamisen johdosta komissiota mukauttamaan ajoissa rakennerahastoja koskevaa puiteasetusta edellä mainitut seikat huomioon ottaen;

7. KATSOO, että eurooppalaisissa lainsäädäntöteksteissä olevia rakenteellisia sopeuttamistoimenpiteitä koskevien alakohtaisten säännösten yhdistämisen johdosta olisi Euroopan sosiaalirahaston tavoitteiden 2 ja 4 lisäksi tarkasteltava yhteisön Rechar- ja Resider-aloitteiden mahdollisuuksia, koska rahoitusohjelmat - vaikkakin ne perustuvat alueellisille kriteereille - hyödyttävät ainoastaan hiili- ja terästeollisuusalueita, mikä lisää niihin erityisen toimialakohtaisen piirteen;

8. TOTEAA, että Rechar- ja Resider-aloitteiden mukaisten toimenpiteiden luettelon ja EHTY:n perustamissopimuksen mukaisten nykyisten sopeuttamisavustusten välillä on yhteys 8 kohdan i alakohdassa, joka koskee suuntaviivoja, joiden mukaan "EHTY:n perustamissopimuksen 56 artiklan nojalla rahoitetut sopeuttamisavustukset" ovat valintakelpoisia;

9. KIINNITTÄÄ huomiota siihen, että kyseisen kohdan nojalla valintakelpoiset sopeuttamistoimenpiteet, joiden tarkoituksena on antaa hiili- ja terästeollisuuden työntekijöille tai näiltä teollisuudenaloilta vapautuneille entisille työntekijöille koulutus, joka vastaa markkinoiden tarpeita ja helpottaa työntekijöiden sijoittumista jatkuvasti muuttuvaan työelämään, ovat vain pieni osa EHTY:n perustamissopimuksen 56 artiklassa tarkoitetuista sopeutumisavustuksista;

10. KATSOO, että sen vuoksi olisi syytä tulevaisuudessa yhdistää vapautuneille työntekijöille maksettavien avustusten rahoitus joko uuteen yhteisön aloitteeseen, jolla on sama tavoite (Restruct), taikka tavoitteeseen 2 tai laajennettuun tavoitteeseen 3 liittyvään tarkoituksenmukaiseen toimenpiteitä ja kriteerejä koskevaan luetteloon.

(1) KOM(97) 506 lopullinen, "EHTY:n perustamissopimuksen voimassaolon päättyminen - Rahoitustoiminta".

(2) Mietintö Schwaiger, viite PE 222.651.

(3) Viite SN 300/97.

(4) EYVL C 206, 11.8.1995, s. 7.

(5) EYVL C 334, 8.11.1996, s. 3.